Správa zo zahraničnej pracovnej cesty - osnova
1.  Účastník ZPC:
Alena Fodorová, Mgr., Ministerstvo školstva, vedy, výskumu a športu SR, Stromová 1, 813 30 Bratislava, hlavný radca, AJ – pokročilý;
2.  Zahraničná pracovná cesta:
Belgicko, Brusel, 29. 04 – 30. 04. 2015;
Účasť na stretnutí Skupiny koordinátorov pre uznávanie odborných kvalifikácii – Mutual evaluation meeting- vzájomné hodnotenie postupov regulovaných povolaní. Cestovné náklady a ubytovanie hradené MŠVVaŠ SR. 
3.  Rámcový program pobytu:
29. 04. 2015 – odchod na stretnutie Viedeň - Brusel
30. 04. 2015 – účasť na stretnutí a návrat do Viedne

4.  Stručný priebeh rokovaní, resp.  študijného pobytu: 
Európska komisia zvolala druhé hodnotiace stretnutie členských štátov zamerané na hĺbkovú analýzu pre cluster II pre povolania zo zdravotného sektora: dentálna hygienička a remeselné  živnosti: pánske, dámske a detské kaderníctvo a kozmetické služby. Priebeh rokovania bol rozdelený na dve časti, pričom každá časť bola zvlášť zameraná na jedno povolanie. Kľúč k výberu jednotlivých povolaní pre hĺbkovú analýzu bol stanovený mobilitou jednotlivých odborníkov medzi členskými štátmi a štátmi EFTA. Slovenská republika bola zaradená do užšej skupiny s ďalšími štátmi: Holandsko, Nemecko, Cyprus, Španielsko, Grécko, Lichtenštajnsko.
Štáty predstavili modely fungovania regulácie/neregulácie výkonu povolania „kaderník“ a kozmetické služby, ktoré je možné v SR vykonávať ako remeselnú živnosť. Povolanie „kaderník“ je regulované v 14 členských štátoch ako aj „kozmetické služby“ sú regulované v 14 členských štátoch, pričom nejedná sa o totožné štáty, pretože napr. Nemecko a Francúzsko regulujú výkon povolania „kaderník“ a neregulujú výkon „kozmetických služieb“. Medzi štáty, ktoré neregulujú výkon povolaní „kaderník“ a „kozmetické služby“ patria Holandsko, Španielsko, Fínsko, Estónsko, Veľká Británia, Švédsko, Litva, Portugalsko.
Povolania „kaderník“ a „kozmetické služby“ sú v SR regulované, výkon povolania je podmienený preukázaním odbornej spôsobilosti získanej vyučením v odbore. Za doklad o odbornej spôsobilosti sa považuje výučný list alebo iný doklad o riadnom ukončení príslušného učebného odboru alebo príslušného študijného odboru; alebo je možné nahradiť doklad o odbornej spôsobilosti inými dokladmi, ktoré sú uvedené v § 22 zákona č. 455/1991 Zb. o živnostenskom podnikaní (živnostenský zákon). Prevádzkovanie vyššie uvedených činností je možné len na základe živnostenského oprávnenia. Obdobný model regulácie uviedli aj iné členské štáty napr. Česká republika, Nemecko, Rakúsko a Lichtenštajnsko.

V popoludňajšej časti rokovania sa podrobnejšie rozoberali aspekty regulácie povolania dentálna hygienička. Uvedené povolanie reguluje 22 členských štátov, štáty kde povolanie nie je regulované sú nasledovné: Estónsko, Bulharsko, Rakúsko, Nemecko, Francúzsko a Luxembursko. Vyššie uvedené štáty pri skupinových rozhovoroch uviedli, že povolanie dentálna hygienička, nie je regulované povolanie z toho dôvodu, že činnosti vyhradené k povolaniu sú vykonávané iným povolaním napr. zubným asistentom. V SR sa odborná spôsobilosť na výkon povolania dentálna hygienička získava buď vysokoškolským štúdiom prvého stupňa v bakalárskom študijnom programe v študijnom odbore dentálna hygiena alebo vyšším odborným vzdelaním v študijnom odbore diplomovaná dentálna hygienička. Ďalšie náležitosti na výkon zdravotníckeho povolanie sú definované v zákone č. 578/2004 Z. z. o poskytovateľoch zdravotnej starostlivosti ako napr. povinná registrácia v Slovenskej komore medicínsko-technických pracovníkov; ako aj absolvovanie ďalšie vzdelávania zdravotníckych pracovníkov.
V závere rokovania boli zhrnuté najdôležitejšie aspekty regulácie a neregulácie vybraných povolaní podľa jednotlivých členských štátov.
1.	Odporúčané závery:
Členské štáty boli oboznámené s formami regulovania respektíve neregulovania výkonu jednotlivých povolaní v určitých členských štátov, ktoré vychádzajú z historických a kultúrnych aspektov jednotlivých štátov. Z uvedených dôvodov regulácie vybraných povolaní v členských štátoch sa má pripraviť implementačný právny akt pre Európsky profesijný preukaz ako kľúčový nástroj pre zjednodušenie mobility vybraných regulovaných povolaní podľa Smernice Európskeho parlamentu a Rady 2013/55/EÚ z 20. novembra 2013, ktorou sa mení smernica 2005/36/ES o uznávaní odborných kvalifikácií.
6.  Prehľad prinesenej dokumentácie
Dokumentácia nie je k dispozícii. Finálne hodnotiace správy ohľadom regulácie a dôvodov regulácie na výkon jednotlivých povolaní budú zverejnené na webovej stránke Komisie.
7.   Prínos ZPC
Povinná účasť a práca v Skupine koordinátorov vyplýva zo smernice 2005/36/ES o uznávaní odborných kvalifikácii. Poskytnuté informácie zo strany členských štátov a pomáhajú Európskej Komisii pri tvorbe právnych noriem umožňujúce väčšiu mieru uplatňovania zásady EÚ o voľnom pohybe osôb. Práca v Skupine členským štátom umožní navrhnúť, zasahovať a pripomienkovať znenia právnych noriem EÚ pred začatím legislatívneho procesu a počas legislatívneho procesu.
 8.  Spôsob zverejnenia výsledkov

Správa zo ZPC bola zaslaná Sekcii medzinárodnej spolupráce, európskych záležitostí a celoživotného vzdelávania MŠVVaŠ SR, ktorá ju zverejní na internetových stránkach MŠVVaŠ SR. Súhlasíme so zverejnením správy na internete.

Dátum: 07. 05. 2015

Správu vypracovala:     Mgr. Alena Fodorová

Správu schválil:
Mgr. Eva Kaczová, riaditeľka Strediska na uznávanie dokladov o vzdelaní